b'\n_START_ARTICLE_\nKnut Ferdinand Lagus\n_START_PARAGRAPH_\nKnut Ferdinand Lagus (24. joulukuuta 1824 Turku \xe2\x80\x93 11. marraskuuta 1859 Vevey, Sveitsi) oli suomalainen juristi ja rikosoikeuden ja oikeushistorian vt. professori._NEWLINE_Laguksen vanhemmat olivat professori, kanslianeuvos Wilhelm Gabriel Lagus ja Hedvig Maria af Tengstr\xc3\xb6m. H\xc3\xa4n k\xc3\xa4vi Porvoon lukiota ja p\xc3\xa4\xc3\xa4si ylioppilaaksi 1844. Lagus valmistui Helsingin yliopistosta filosofian kandidaatiksi 1848, filosofian maisteriksi 1850, molempien oikeuksien kandidaatiksi 1852 ja lisensiaatiksi 1855. Laguksen v\xc3\xa4it\xc3\xb6skirja kuolemanrangaistuksesta (Om d\xc3\xb6dsstraffet) valmistui 1859. H\xc3\xa4n sai varatuomarin arvon 1853._NEWLINE_Lagus oli Helsingin yliopistossa rikos- ja valtio-oikeuden dosenttina vuodesta 1856 ja h\xc3\xa4n toimi samalla talousoikeuden ja kansantalouden vt. professorina 1856\xe2\x80\x931857 sek\xc3\xa4 rikosoikeuden ja oikeushistorian vt. professorina vuodesta 1857. H\xc3\xa4n oli yliopiston oikeustieteellisen tiedekunnan kuraattorina 1856. Lagus kuoli marraskuussa 1859 ollessaan matkalla Sveitsiss\xc3\xa4._NEWLINE_Lagus oli naimisissa vuodesta 1859 Helena Lovisa Adamina Tamelanderin (k. 1910) kanssa. Laguksen velji\xc3\xa4 olivat Helsingin yliopiston rehtori, professori Jakob Johan Wilhelm Lagus, juristi, varatuomari ja dosentti Robert Erik Lagus ja rehtori, kirjailija, valtiop\xc3\xa4iv\xc3\xa4mies Gabriel Lagus.'